Ekisodo 22 | Beibele Inthaneteng | Phetolelo ya Lefase le Lefsa
22 “Ge motho a ka utswa poo goba nku gomme a e hlaba goba a e rekiša, poo yeo a e lefele ka dipoo tše hlano gomme nku yeo a e lefele ka dihuswane tše nne.+ 2 (“Ge e ba lehodu+ le ka hwetšwa le thuba+ gomme la itiwa la hwa, ga go yo a ka bago le molato wa madi ka baka la lona.+ 3 Ge e ba le ka tla letšatši le hlabile, gona go tla ba le yo a bago le molato wa madi ka baka la lona.) “Lehodu leo le lefe. Ge e ba le se na selo, gona le rekišwe gore le lefelele dilo tše le di utswitšego.+ 4 Ge e ba seo se utswitšwego se ka hwetšwa se sa phela ka seatleng sa lona, go tloga ka poo go fihla go pokolo le nku, gona le lefišwe ka tše pedi. 5 “Ge e ba motho a ka fudiša tšhemong goba serapeng sa merara gomme a tlogela pokolo ya gagwe ya ya go fula ka tšhemong ya motho yo mongwe, a lefe+ ka tše dibotsebotse tše di tšwago tšhemong ya gagwe goba ka tše dibotsebotse tše di tšwago serapeng sa gagwe sa merara. 6 “Ge mollo o ka keka wa swara meetlwa gomme gwa fsa dingata goba mabele a sa hlwago a bunwa goba tšhemo,+ gona yo a thomilego mollo woo a lefišwe seo se fišitšwego. 7 “Ge motho a ka nea wa gabo tšhelete goba dilo gore a di boloke+ gomme tša utswiwa ka ntlong ya motho yoo, gona lehodu la dilo tšeo ge le ka hwetšwa le lefe gabedi.+ 8 Ge e ba lehodu leo le ka se hwetšwe, gona mong wa ntlo yeo a tlišwe pele ga Modimo wa therešo+ go bona ge e ba a se a iša seatla sa gagwe dithotong tšeo tša wa gabo. 9 Ge e le mabapi le taba le ge e le efe ya go tshela molao+ yeo e lego mabapi le poo, pokolo, nku, seaparo le selo le ge e le sefe seo se timetšego seo motho a ka rego: ‘Ke sona se,’ gona taba ye ya bona ka bobedi e tlišwe pele ga Modimo wa therešo.+ Motho yoo Modimo a tlago gore ke yo kgopo o tla lefa wa gabo gabedi.+ 10 “Ge motho a ka iša pokolo goba poo goba nku goba seruiwa le ge e le sefe mafiša go wa gabo gomme sa hwa goba sa golofala goba sa thopša go se motho yo a bonago, 11 motho yo a bego a neilwe leruo a ene+ ka Jehofa mong wa leruo leo a le gona gore ga se a iša seatla sa gagwe leruong la wa gabo;+ mong wa leruo leo a amogele seo gomme yola yo mongwe a se ke a lefa. 12 Eupša ge e ba le ka utswiwa seatleng sa gagwe, gona o swanetše go lefa mong wa lona.+ 13 Ge e ba seruiwa se ka gagoganywa ke sebata,+ a se tliše e le bohlatse.+ Ga se a swanela go lefelela selo se se gagogantšwego ke sebata. 14 “Eupša ge motho le ge e le mang a ka adima seruiwa sa wa gabo+ gomme sa golofala goba sa hwa mong wa sona a se gona, yo a se adimilego a lefe.+ 15 Ge e ba mong wa sona a le gona, yo a se adimilego a se ke a lefa. Ge e ba se adimilwe, go lefelelwe tšhelete ya kadimo. 16 “Ge monna a ka goketša kgarebe yeo e sa beeletšwago gomme a robala le yona,+ a a ntšhe magadi a e nyale e be mosadi wa gagwe.+ 17 Ge e ba tatago yona a tloga a gana go mo nea yona, monna yoo a lefe ka tšhelete e lekanago magadi a go nyala kgarebe.+ 18 “O se tlogele moloi wa mosadi a phela.+ 19 “Mang le mang yo a robalago le phoofolo a bolawe nyaa.+ 20 “Motho yo a direlago medimo le ge e le efe dihlabelo ka ntle le go di direla Jehofa a nnoši, a bolawe.+ 21 “O se ke wa hlakiša modiiledi goba wa mo gatelela,+ gobane le bile badiiledi nageng ya Egipita.+ 22 “Le se ke la hlakiša mohlologadi le ge e le ofe goba tšhiwana.*+ 23 Ge e ba le ka ba hlakiša, gona ge ba ka ntelela, ruri ke tla kwa sello sa bona;+ 24 bogale bja ka bo tla le tukela,+ ka le bolaya ka tšhoša gomme basadi ba lena ya ba bahlologadi le barwa ba lena ya ba ditšhiwana.+ 25 “Ge o ka adima batho ba ka tšhelete, wa adima yo a hlakago a na le wena,+ go yena o se ke wa swana le moadimiši. Le se ke la ba nyaka tswalo.+ 26 “Ge e ba o ka tšea kobo ya wa geno e le seswareledi,+ o e bušetše go yena ge letšatši le sobela. 27 Gobane ke sona feela selo seo a se aparago.+ Ke kobo ya go apeša letlalo la gagwe. Na o tla robala ka eng? E tla re ge a nkgoeletša nna ka mo kwa, ka gobane ke na le lešoko.+ 28 “O se ke wa rogaka Modimo+ goba wa roga kgošana gare ga batho ba geno.+ 29 “O se ke wa dikadika go ntšha dithakangwaga tša puno ya gago goba motlalo wa beine le makhura tšeo di tšwago digatelong tša gago.+ O nnee leitšibulo mo go bana ba gago.+ 30 Tsela yeo o tlago go swara leitšibulo la poo ya gago le la nku ya gago še:+ Le dule le mmago lona ka matšatši a šupago.+ Ka letšatši la seswai o nnee lona. 31 “Le be ba bakgethwa go nna;+ nageng le se ke la ja nama ya seo se gagogantšwego ke sebata.+ Le e lahlele dimpša.+
Phetolelo ya lentšu ka lentšu e re, “mošemane yo a se nago tate.”